62022TJ0171_RES
Kawża T‑171/22
ORuOS
vs
Il‑Kummissjoni Ewropea
Sentenza tal-Qorti Ġenerali (Id-Disa’ Awla) tas‑6 ta’ Settembru 2023
“Servizz pubbliku – Uffiċjali – Pensjoni tal-irtirar – Drittijiet għall-pensjoni miksuba qabel id-dħul fis-servizz tal-Unjoni – Trasferiment lejn l-iskema tal-Unjoni – Perijodu ta’ servizz għal żmien iqsar minn għaxar snin – Mewt – Rifjut ta’ ħlas lura tal-kapital li jirrappreżenta d-drittijiet għall-pensjoni nazzjonali ttrasferiti u d-drittijiet għall-pensjoni miksuba fl-IPIUE – Artikolu 11(1) u Artikolu 12(1)(b) tal-Anness VIII tar-Regolamenti tal-Persunal – Arrikkiment indebitu”
Uffiċjali – Pensjonijiet – Drittijiet għall-pensjoni miksuba qabel id-dħul fis-servizz tal-Unjoni – Trasferiment lejn l-iskema tal-Unjoni – Riżenja u mewt tal-uffiċjal – Rifjut ta’ ħlas lura lill-aventi kawża tiegħu tal-kapital li jirrappreżenta d-drittijiet għall-pensjoni nazzjonali ttrasferiti u d-drittijiet għall-pensjoni miksuba fl-iskema tal-Unjoni – Uffiċjal mejjet li ma talabx it-trasferiment tad-drittijiet għall-pensjoni tiegħu lejn skema ta’ pensjoni oħra wara r-riżenja tiegħu u qabel mewtu – Eżistenza ta’ arrikkiment indebitu tal-Unjoni – Assenza
(Regolamenti tal-Persunal, Anness VIII, Artikoli 11(1) u (2), u 12(1)(b))
(ara l-punti 33, 46 sa 52, 54 sa 56)
Sunt
Ir-rikorrenti, OR u OS, huma l-ulied u l-uniċi werrieta tal-uffiċjal mejjet A, li daħal fis-servizz tal-Unjoni Ewropea fis‑16 ta’ Lulju 2003.
F’Settembru 2005, il-mejjet wettaq it-trasferiment lejn l-iskema tal-pensjonijiet tal-istituzzjonijiet tal-Unjoni Ewropea (iktar ’il quddiem l-“IPIUE”) tal-kapital li jirrappreżenta d-drittijiet għall-pensjoni nazzjonali miksuba qabel id-dħul tiegħu fis-servizz tal-Unjoni. Sussegwentement, huwa kiseb leave għal raġunijiet personali għall-perijodu mis‑17 ta’ Settembru 2008 sar-riżenja tiegħu fis‑16 ta’ Settembru 2020.
Fil-jum tal-preżentazzjoni tar-riżenja tiegħu, l-uffiċjal mejjet staqsa lill-Uffiċċju tal-Amministrazzjoni u l-Ħlas tal-Intitolamenti Individwali (PMO) tal-Kummissjoni Ewropea dwar il-proċedura li għandha tiġi segwita sabiex jibbenefika minn trasferiment tad-drittijiet għall-pensjoni tiegħu miksuba fi ħdan l-IPIUE lejn skema tal-pensjoni oħra. Madankollu huwa miet fil‑5 ta’ Jannar 2021, mingħajr ma kien ressaq formalment talba f’dan is-sens.
Fit‑18 ta’ Marzu 2021, ir-rikorrenti, fil-kwalità tagħhom ta’ aventi kawża, ressqu talba intiża sabiex jiksbu l-ħlas lura, minn naħa, tal-kapital li jirrappreżenta d-drittijiet għall-pensjoni nazzjonali miksuba mill-uffiċjal mejjet qabel id-dħul tiegħu fis-servizz tal-Unjoni u ttrasferiti lejn l-IPIUE u, min-naħa l-oħra, tal-kapital li jikkorrispondi għad-drittijiet għall-pensjoni miksuba minn dan tal-aħħar fi ħdan l-IPIUE qabel mewtu.
Permezz ta’ deċiżjoni tat‑12 ta’ Lulju 2021 (iktar ’il quddiem id-“deċiżjoni kkontestata”), il-PMO ċaħad din it-talba, billi indika li l-uffiċjal mejjet ma setax jippretendi l-benefiċċju ta’ pensjoni tal-Unjoni, peress li kien fis-servizz għal inqas minn għaxar snin, u li ebda dispożizzjoni tar-Regolamenti tal-Persunal ma kienet tippermetti r-rimbors tal-kapital li jirrappreżenta d-drittijiet għall-pensjoni miksuba fi ħdan l-IPIUE, inklużi d-drittijiet ittrasferiti lejn l-IPIUE minn ex uffiċjal.
Adita mir-rikorrenti, il-Qorti Ġenerali tiċħad ir-rikorsi tagħhom, filwaqt li tagħmel preċiżazzjonijiet dwar il-proċeduri ta’ trasferiment tad-drittijiet għall-pensjoni nazzjonali miksuba qabel id-dħul fis-servizz tal-Unjoni lejn l-IPIUE, kif ukoll tad-drittijiet għall-pensjoni miksuba mill-IPIUE lejn skema tal-pensjoni oħra, fil-kuntest tal-mewt ta’ ex uffiċjal jew membru tal-persunal.
Il‑kunsiderazzjonijiet tal‑Qorti Ġenerali
Il-Qorti Ġenerali tiċħad il-motiv uniku ta’ annullament ibbażat fuq l-arrikkiment indebitu tal-Unjoni, billi tfakkar, qabelxejn, li azzjoni għal ħlas lura bbażata fuq l-arrikkiment indebitu tal-Unjoni teħtieġ, sabiex tintlaqa’, li jiġu ssodisfatti żewġ kundizzjonijiet kumulattivi, jiġifieri l-prova, minn naħa, ta’ arrikkiment mingħajr bażi legali valida tal-Unjoni u, min-naħa l-oħra, ta’ ftaqqir tal-applikant marbut mal-imsemmi arrikkiment.
Għal dak li jirrigwarda l-ewwel kundizzjoni, il-Qorti Ġenerali tirrileva li d-dispożizzjonijiet tar-Regolamenti tal-Persunal jipprevedu l-possibbiltà għall-uffiċjali jew għall-membri tal-persunal li jidħlu fis-servizz tal-Unjoni li jittrasferixxu lejn l-IPIUE d-drittijiet għall-pensjoni miksuba abbażi tal-attivitajiet professjonali preċedenti tagħhom (iktar ’il quddiem it-“trasferiment ‘in’”) (
1
), kif ukoll il-possibbiltà għal dawk li jtemmu l-funzjonijiet tagħhom fis-servizz tal-Unjoni li jittrasferixxu d-drittijiet miksuba fi ħdan l-IPIUE lejn fond ta’ pensjoni ieħor jew assigurazzjoni privata li toffri ċerti garanziji partikolari (iktar’ il quddiem it-“trasferiment ‘out’”) (
2
). Il-kontribuzzjonijiet lill-IPIUE min-naħa tal-uffiċjali u tal-membri tal-persunal, kemm fir-rigward tal-kontribuzzjonijiet li jirriżultaw minn funzjonijiet fis-servizz tal-Unjoni kif ukoll dawk li jirriżultaw minn trasferiment “in”, għandhom l-għan li jiffinanzjaw l-IPIUE, bl-għan ta’ likwidazzjoni futura ta’ pensjoni tal-irtirar, u għalhekk ma jikkostitwixxux kapital li dawn tal-aħħar jistgħu jiddisponu minnu.
Barra minn hekk, ebda dispożizzjoni tar-Regolamenti tal-Persunal, tal-annessi tagħhom jew tad-dispożizzjonijiet ġenerali ta’ implimentazzjoni (
3
) ma tipprevedi l-possibbiltà jew l-obbligu li jitħallsu lura l-kontribuzzjonijiet kollha jew parti minnhom li jikkorrispondu għad-drittijiet għall-pensjoni miksuba fi ħdan l-IPIUE, inklużi dawk li jirriżultaw minn trasferiment “in”, peress li tali trasferiment huwa min-natura tiegħu irrevokabbli (
4
), lil uffiċjal jew membru tal-persunal li rriżenja qabel ma jkun wettaq għaxar snin ta’ servizz, jew, fil-każ ta’ mewt, lill-aventi kawża tiegħu. L-uniku obbligu impost fuq l-amministrazzjoni, f’ċirkustanzi bħal dawn, jikkonsisti li jiġi kkomunikat lill-uffiċjal jew lill-membru tal-persunal, fil-mument tat-tmiem definittiv tal-funzjonijiet tiegħu, l-ammont tal-ekwivalenza attwarjali li jikkorrispondi għat-totalità tad-drittijiet għall-pensjoni miksuba fi ħdan l-IPIUE (
5
). Hija biss talba għal trasferiment “out” li tippermetti lill-imsemmi uffiċjal jew membru tal-persunal li jittrasferixxi l-ekwivalenza attwarjali tad-drittijiet għall-pensjoni tiegħu miksuba fi ħdan l-IPIUE lejn skema tal-pensjoni oħra.
F’dan il-każ, il-Qorti Ġenerali tosserva li l-uffiċjal mejjet ma wettaqx għaxar snin ta’ servizz qabel ir-riżenja tiegħu u lanqas laħaq l-età ta’ 66 sena, kundizzjonijiet madankollu meħtieġa sabiex ikun intitolat għall-benefiċċju ta’ pensjoni tal-irtirar, u li huwa ma ressaqx talba għal trasferiment “out” tal-ekwivalenza attwarjali tad-drittijiet għall-pensjoni tiegħu miksuba fi ħdan l-IPIUE qabel mewtu.
Minn dan isegwi li fl-assenza ta’ likwidazzjoni tal-pensjoni tal-irtirar tal-uffiċjal mejjet u tat-tressiq, minnu, ta’ talba għal trasferiment “out”, ma jistax jitqies li l-arrikkiment tal-Unjoni wara ż-żamma, wara l-mewt tiegħu, tal-kontribuzzjonijiet imwettqa minnu lill-IPIUE, ma għandux bażi legali valida.
Peress li l-eżistenza ta’ arrikkiment mingħajr bażi legali ma ġietx stabbilita, il-Qorti Ġenerali tiċħad ir-rikors kollu kemm hu, mingħajr ma hemm lok li jiġi eżaminat jekk it-tieni kundizzjoni li minnha tiddependi l-konstatazzjoni tal-eżistenza ta’ arrikkiment indebitu hijiex issodisfatta.
(
1
)	Artikolu 11(2) tal-Anness VIII tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”).
(
2
)	Artikoli 11(1) u 12(1)(b) tal-Anness VIII tar-Regolamenti tal-Persunal.
(
3
)	Deċiżjoni tal-Kummissjoni C(2011) 1278 tat‑3 ta’ Marzu 2011 dwar id-dispożizzjonijiet ġenerali ta’ implimentazzjoni tal-Artikoli 11 u 12 tal-Anness VIII tar-Regolamenti tal-Persunal dwar it-trasferiment ta’ drittijiet għall-pensjoni, ippubblikata fl-Informazzjoni Amministrattiva Nru 17‑2011 tat‑28 ta’ Marzu 2011 (iktar ’il quddiem id-“DĠI”).
(
4
)	Artikolu 8(5) tad-DĠI.
(
5
)	Artikolu 3(1) tad-DĠI.